**Høng Vandværk.**

**Bestyrelsens årsberetning til generalforsamling for 2020.**

Velkommen til denne udskudte generalforsamling, som egentlig skulle have været afholdt inden udgangen af april. Vi har i nedlukningstider set frem til at folk med magt til at lukke også skulle få agt til at lukke op igen. Igen i år er det blevet i Rosenvængets Selskabslokaler på grund af diverse regerings- og myndighedskrav. Vi ser frem til en god aften – også her.

**Høng Vandværk** er fortsat en meget levende organisation bestående af utallige små enheder, som vi dagligt arbejder på fortsat at holde i fin form. Det er i 2020 atter lykkedes at holde Høng Vandværk i god gænge via en ihærdig indsats fra både Driftsleder, Bestyrelse og øvrige engagerede. I det forgangne år er antallet af alarmer gået ned og det som følge af, at tingene går, som de skal. Man skal dog ikke tro, at træerne vokser ind i himlen. Det går driftsmæssigt kun godt, når vi følger den daglige produktion af vand tæt og tager affære, når ting sker. Atter et år er gået, hvor det er lykkedes at holde spildprocenten under 10, og vi således ikke er blevet ramt af strafafgift. Strafafgiften er så en ting, men udgiften til vandspild er den samme, som den er til det vand, vi leverer til jer. **Vores spild i 2020 var på 4,49 % svarende til 11.595 kbm.** Det sammenlignet med 2019, hvor vores spildprocent også var under 10. Tallene fra 2019 og 2020 er tal, vi kan være rigtigt glade for at konstatere. Det optimale vil først nås den dag, hvor alle rør er intakte. Vi fornyr et stykke hvert år. En hjælp til at konstatere eventuelt spild er at se på laveste natudpumpning per time. Er den lav, er det brudmæssigt set godt, men en høj natudpumpning kan også betyde, at forbrugerne vander deres nyplantede ting. Vi har foreløbigt vandmæssigt kunne følge med og har således ikke været nødt til at indføre begrænsninger.

**Forbrugerantal.** Høng Vandværk har 2710 forbrugere fordelt på 2177 afregningsmålere og 533 forbrugsenheder med bimålere. Der har i 2020 været 53 nye tilslutninger, hvor 43 er i den nye boinstitution i Hyldens Kvarter.

**Driftsledelse**. Vores driftsleder, René West Nielsen, har nu fungeret i sit embede siden 1. april 2018 og de første tre travle år er gået. I bestyrelsen sætter vi fortsat meget stor pris på den iderigdom, som kommer for dagen, når René går i gang med tingene. Evnen til samarbejde er stor, og mængden af samarbejdsmuligheder er fortsat voksende.

Vi har stadig stor glæde af dygtige samarbejdspartnere tilknyttet Vandværket.

**Udpumpning af vand.** Vi har i 2020 udpumpet **258.271 kbm** vand til forbrugerne. Der er registreret forbrug til afregning på **246.171 kbm**. Dvs. et spild på **11.595 kbm**., hvilket svarer til **4,49 %.** Dette vandspild – som er hele **4,0 procentpoint** mindre end året forinden, arbejder vi selvfølgelig fortsat på at reducere. Vandværket har eftergivet spild på brud på 2663 kbm hos forbrugere. Det er som bekendt ingen sag at reparere et brud, hvor vandet kommer til overfladen, det er fortsat vanskeligt at finde brud, hvor vandet går i kloakken. Vandprisen er uændret. Jeg vil gentage nogle tal fra sidste år. Vores vandpris i 2020 er 6 kr./ kbm. og 570 kr. i fast årlig afgift pr. forbrugsenhed. Omregnet til en literpris er det det 1,2 øre til Vandværket pr. liter. Totalprisen for en liter vand er inkl. Statsafgift, spildevandsafgift og moms ca. 7 øre pr. liter. Dvs. en 2 liter flaske fyldt med godt og sundt frisk vand fra jeres eget Vandværk koster altså 14 øre. Butiksprisen for flaskevand -vil nogen vide – er mangedoblet.

**Brud.** Vi var forskånet for mange brud i 2020. Det er dejligt, for så kan gravearbejdet koncentreres om renovering af ledningsnettet. I maj havde vi dog et brud på vores råvandsledning. Der kom ikke den mængde vand frem til Vandværket, som var nødvendig. Mens vi var ved at klargøre en ekspedition til at vandre langs de 8 km. ledning, kom der en vågen forbruger forbi og fortalte, at vandet fossede hen over Kulbyvej på vej mod Naboløs. I stedet for travetur kunne reparationen af vores 200 mm råvandsledning iværksættes. Dette brud og senere efterfølgende brud på råvandsledning giver os anledning til at fremrykke vores investeringsplan mht. en ny råvandsledning og projektering heraf til årene 2024/2025. Det vil beløbsmæssigt blive en omkostning på plussiden af 5 millioner kroner.

**Renovering og Nyanlæg af ledningsnet**. Vores renovering af forsyningsledning på Finderupvej fortsatte fra Mågevej og nåede videre ad Odinsvej og frem til Hovedgaden. I denne forbindelse er en forsyningsledning på Antennestien fornyet. På Hovedgaden er strækningen fra Snæbumgårdsvej og frem til opkørslen til Gl. Kommunekontor renoveret. Renoveringer foregår i videst mulige omfang ved hjælp af styret underboring.

**Nyanlæg.** Det sydligste forsyningsområde, Hyldens Kvarter, er nu forsynet med vand fra Slagelsevej og fra Ringledning og således klar til ny bebyggelse.

**Nødforsyningsledning** fra Løve – Knudstrup Vandværk til Høng Vandværk. En nødforsyningsledning mellem de to vandværker var ved årsskiftet i planlægningsfasen. Den er nu fuldt etableret. Den løber over en strækning fra Gl. Løve Landevej over 3 matrikler i Løve Bys sydligste udkant og under Hovedvejen. Her går den så langs cykelstien forbi Rasmus Degn, under Davrekildevej og bliver sluttet til ringledningen ved Højbuen. På den sidste Løvematrikel ud mod Hovedvejen har vi etableret en Trykforøgerstation med et væld af muligheder. Vand til Høng fra denne nødforsyningsledning er alternativ til under uheldige omstændigheder at skulle have leveret vand til Vandværkets forbrugere ved hjælp af tankvogne og afhentning ved disse.

**Sektionsmålere**. Sektionsmålere og nye ventiler er et led i Vandværkets projekt med at opdele Høng i områder for lettere at kunne spore lækager og brud. Vi vil gerne kunne fjernaflæse vore vandmålere, som er dels på ledningsnettet og dels hos forbrugerne, men der er lang vej, før vi er i mål med det. Et skridt på vejen er en antenne opsat på Vandtårnet i Vandværksregi og en antenne på Fjernvarmen høje tank i fjernvarmeregi. Dette samarbejde håber vi kan fortsætte i kommende år med flere antenner, men der er ikke planlagt noget endnu.

**Vedligeholdelse af Vandværket**. Vandværket med administrationsbygning har efterhånden nogle år på bagen og fejl kommer frem. Disse ting skal og bliver udbedret. Bjarne Hansen, vores næstformand, bruger sine mange håndværksmæssige færdigheder på at vedligeholde vores områder, udbedre skaderne eller se til, at det sker.

**Grund på Sæbyvej**. Vi har en grund i Sæby, den gamle grund til vandboring, på 294 m2 midt på Sæbyvej. Boringen er længst nedlagt og haven var smukt passet af en nabo. Alting får en ende og således også urtehaven. Vi har renoveret grunden, så der er græs over det hele og vi kan tilgå den med græsslåmaskine. De ca. 300 kvadratmeter kan stadig erhverves.

**Vandtårnet.** Behandling af vandtårnets ydre er stadig på vores liste over ting, der skal gøres, og nu i 2021 er det endelig blevet til virkelighed. Firmaet Phil Coating har haft entreprisen.

**Vandanalyser.** Vores vandanalyser er fortsat fine. Vi har udstyr i samarbejde med vandværker i den nordlige del af kommunen. Disse prøver viser, om der er fare på færde på nogle af vores parametre. Er det tilfældet, bliver analysefirmaet Dons tilkaldt til en ekstra prøveudtagning. Vi har valgt at fortsætte med at bruge Dons, både til ordinære vandanalyser og til ekstra prøveudtagninger. En ting er sikker. Vandanalysers måleteknik bliver stadig bedre og mere fintmaskede, og dermed vil kravet til vores vandkvalitet og måling af pesticider stige.

**Vandsektorloven**. Høng Vandværk er med sin størrelse – en udpumpning på over 200.000 kbm.- underlagt vandsektorloven og skal rette sig efter dennes bestemmelser. Der er enkelte fordele og mange ulemper ved dette medlemskab. Det kræver en større administrativ indsats fra os som vandværk at være underlagt denne vandsektorlov. Der blev ved lovændring åbnet mulighed for at træde ud, og i bestyrelsen er vi blevet sikre på, at vi vil foreslå Generalforsamlingen, at vi træder ud. Dette behandles i et særskilt punkt i aften.

**Kontakt til vores forbrugere og andelshavere**. For de fleste forbrugere er vores hjemmeside blevet nemmere at navigere rundt på. Det er blevet muligt at tilgå den fra ens pc, tablet eller Smart Phone, og ikke mindst er den blevet nemmere at administrere. Facebook er en god måde at nå mange af vores forbrugere og dermed skabe forståelse og interesse for vores arbejde i Vandværket.

**Aftale med Kalundborg Forsyning**. Vi har en aftale med Kalundborg Forsyning om at aflevere forbrugernes vandforbrugstal en gang om året. Arbejdet med at udvikle et system, så HVV og KF løbende kan aflæse forbruget hos de enkelte forbrugere er **MEGET** på stand by, men i Vandværket arbejder vi, som netop nævnt, sammen med Høng Fjernvarme videre med installation af antenner for at kunne aflæse så mange målere på fjern distance som muligt.

**Stadig optimering af vores produktion**. Et vandværks produktionsfaciliteter er en levende masse, som til stadighed skal holdes på et højt niveau. Det er derfor en løbende proces at holde produktionen velfungerende og om muligt optimere den. Som i enhver anden levende virksomhed kender vi til slitage og nedbrydning, så der er arbejde nok til travle vandværksfolk. De renoveringer af ledningsnettet, som vi har udført, har afstedkommet færre brud og den påbegyndte sektionering begynder allerede nu at ”give pote.”

**Bestyrelsesmøder**. Vi har haft 5 Bestyrelsesmøder i 2020, hvilket er et normalt antal for Høng Vandværk. Det skal også nævnes, at bestyrelsens medlemmer fortsat viser stor interesse for Vandværket og deltager på forskellig vis i det daglige arbejde og ikke mindst i kurser. Det sætter René og jeg meget stor pris på.

**Til sidst en tak** til alle samarbejdspartnere. En tak til forbrugerne for den forståelse, som næsten alle udviser ved vores udførelse af nødvendige ledningsarbejder. Faktisk oplever vi forbrugere, der roser vore dygtige gravefolk for deres indsats.

En tak for det gode samarbejde her på vandværket. En stor tak til det lønnede personale.

Fra formanden skal der lyde en særlig tak til bestyrelsesmedlemmer, suppleanter og bilagskontrollanter for det frivillige arbejde, der udføres

**Bestyrelsen i Høng Vandværk.**

**ERSK**